-----------------------------------------------------------------------
  1.ปัจจัยความเสี่ยง

  -----------------------------------------------------------------------

ปัจจัยความเสี่ยงสำหรับ MBK ในส่วนธุรกิจศูนย์การค้าและโรงแรมนั้น
ยังคงเป็นความเสี่ยงในด้านความต่อเนื่องของการดำเนินธุรกิจ
เนื่องจากสัญญาเช่าระยะยาวที่บริษัทได้ทำไว้กับเจ้าของที่ดินซึ่งจะหมดอายุลงในปี 2556 ดังนั้น
เพื่อเป็นการลดผลกระทบของความเสี่ยงดังกล่าว บริษัทฯ
ได้พยายามขยายฐานธุรกิจไปยังแหล่งธุรกิจอื่นๆ ภายนอกศูนย์การค้าเอ็ม บี เค เซ็นเตอร์แห่งนี้
อาทิเช่นการเข้าถือหุ้นในบริษัทสยามพิวรรธน์ จำกัด ซึ่งดำเนินธุรกิจศูนย์การค้าสยามดิสคัฟเวอรี่,
สยามเซ็นเตอร์,สยามทาวเวอร์, และสยามพารากอน การเข้าถือหุ้นในโรงแรมรอยัล ออคิด
โฮเต็ล (ROH) การลงทุนในโรงแรมเชอราตันกระบี่ บีช รีสอร์ท ที่หาดคลองม่วง จ.กระบี่
การลงทุนในโรงแรมระนองปริ๊นเซส ที่จ.ระนอง การลงทุนในบมจ.เอ็ม บี เค รีสอร์ท
ซึ่งดำเนินกิจการสนามกอล์ฟ Loch Palm Golf Club ที่จ.ภูเก็ต และขณะนี้ บมจ.เอ็ม บี เค
รีสอร์ท มีแผนที่จะลงทุนทำสนามกอล์ฟ อีก 18 หลุม ที่จังหวัดภูเก็ต เป็นต้น ซึ่งการทำเช่นนี้
ก็เพื่อเป็นการเพิ่มฐานรายได้ของบริษัทฯ ประการหนึ่ง
และเป็นการลดความเสี่ยงของการต่อสัญญาเช่าเอ็ม บี เค
เซ็นเตอร์กับเจ้าของที่ดินอีกประการหนึ่งด้วย

นอกจากนี้ยังมีปัจจัยภายนอกซึ่งส่งผลกระทบต่อธุรกิจโรงแรมและธุรกิจสนามกอล์ฟโดยตรงเช่น
ปัญหาจำนวนนักท่องเที่ยวที่อาจลดลงเนื่องมาจาก ภาวะเศรษฐกิจ สงคราม การก่อการร้าย
และช่วงที่ผ่านมาผลกระทบอย่างรุนแรงคือโรคระบาด SARS

สำหรับความเสี่ยงของธุรกิจโรงสีและการจัดจำหน่ายข้าวสาร ซึ่งดำเนินธุรกิจโดย PRG
นั้นสามารถแยกความเสี่ยงออกเป็นความเสี่ยงในด้านต่างๆ ดังนี้

1.ความเสี่ยงจากราคาวัตถุดิบ

คือความผันผวนของราคาข้าวเปลือก เนื่องจากข้าวเปลือกเป็นผลผลิตทางการเกษตร
ซึ่งมีราคาผันผวนขึ้นลงตามความต้องการส่งออก และตามฤดูกาล
ตามปกติข้าวนาปีซึ่งเป็นข้าวหอมมะลิและข้าวขาว
เมื่อผลผลิตเริ่มออกในต้นฤดูกาลคือราวเดือนธันวาคม-มกราคม ราคาข้าวเปลือกจะถูก
และจะเริ่มสูงขึ้นจนกระทั่งสูงสุดประมาณปลายฤดู คือในเดือนกันยายน-ตุลาคม PRG
ได้ตระหนักถึงความผันผวนของราคาข้าวเปลือกดังกล่าว
จึงได้มีการดำเนินการเพื่อลดความเสี่ยงด้านราคาข้าวเปลือก ดังนี้

(1) PRG มีไซโลบรรจุข้าวเปลือกขนาดใหญ่จำนวน 70,000 ตัน
ทำให้สามารถเก็บสะสมข้าวเปลือกที่มีราคาถูกในฤดูกาลได้

(2) PRG มีเครื่องอบข้าวที่ทันสมัย
สามารถอบข้าวเปลือกต้นฤดูกาลและข้าวเปลือกนาปรังที่เก็บเกี่ยวระหว่างปีที่มีความชื้นสูงได้

(3) PRG
สามารถบ่มข้าวเปลือกใหม่เป็นข้าวเปลือกเก่าได้ในระยะเวลาอันสั้นทำให้ไม่ต้องเก็บข้าวเปลือกใหม่เป็นเวลานาน
เพื่อรอให้เป็นข้าวเก่า

2. ความเสี่ยงจากราคาข้าวสาร

เป็นความเสี่ยงอันเกิดจากค่านิยมของคนไทย
ในการนิยมซื้อข้าวสารทั่วไปจากร้านขายข้าวสารบรรจุกระสอบซึ่งมีการปรับตัวขึ้นลงของราคาอย่างรวดเร็ว
ต่างจากข้าวสารบรรจุถุงซึ่งการปรับตัวของราคานั้นไม่สามารถทำได้อย่างรวดเร็วเท่าข้าวบรรจุกระสอบ
เนื่องจากการพิมพ์ราคาข้าวถุงไว้อย่างชัดเจนอีกทั้งยังต้องแจ้งให้กรมการค้าภายในทราบล่วงหน้า
ดังนั้นหากราคาข้าวสารบรรจุกระสอบมีการปรับลดราคาลงอย่างรวดเร็วก็จะทำให้ผู้บริโภคหันไปซื้อข้าวสารบรรจุกระสอบแทนข้าวบรรจุถุง

อย่างไรก็ตาม PRG ได้มีการวางแผนและดำเนินการขายและส่งเสริมการจำหน่ายด้านต่างๆ
ให้สอดคล้องกับสภาวะตลาด และดำเนินการอย่างต่อเนื่อง
เพื่อลดความเสี่ยงในด้านราคาและปริมาณเช่นการให้ส่วนลดแก่ร้านค้าต่างๆ
การกระจายคลังสินค้ารอบเมืองเพื่อสะดวกในการขนส่งให้ร้านค้า
การโฆษณาและประชาสัมพันธ์เพื่อเสริมภาพพจน์ของ “ข้าวมาบุญครอง” เป็นต้น นอกจากนี้ทาง PRG
ได้เริ่มผลิตและจำหน่าย “ข้าวมาบุญครอง”
ในรูปแบบของข้าวกระสอบเพื่อตอบสนองความต้องการของกลุ่มผู้บริโภคในตลาดของข้าวบรรจุกระสอบ
ซึ่งเมื่อเป็นเช่นนี้ไม่ว่าผู้บริโภคข้าวบรรจุถุงหรือข้าวกระสอบ
ข้าวมาบุญครองก็จะพร้อมตอบสนองในทุกตลาดข้าวสาร

3. ความเสี่ยงจากการส่งออก

เป็นความเสี่ยงอันเกิดจากการไม่ได้รับเงินค่าขายสินค้าและความผันผวนของราคาข้าว PRG
มีนโยบายที่จะส่งออกข้าวสารให้ผู้ซื้อในต่างประเทศมากยิ่งขึ้น
โดยมีสัญญาซื้อขายที่แน่นอนและการเปิด Letter of Credit
โดยธนาคารขนาดใหญ่เพื่อประกันความเสี่ยง อีกทั้ง PRG มีนโยบายที่จะตกลงราคาก็ต่อเมื่อ PRG
มีวัตถุดิบอยู่ในมืออย่างเพียงพอแล้วเท่านั้นจะไม่มีการทำการซื้อขายล่วงหน้าอย่างผู้ส่งออกรายอื่น